ananddey/assamese-wiki-corpus huggingface dataset:
ব’হাগ

ব'হাগ অসমীয়া বৰ্ষপঞ্জীৰ প্ৰথম মাহ। ই অসমীয়া পঞ্জিকাৰ বাৰটা মাহ, ক্ৰমে ব'হাগ, জেঠ, আহাৰ, শাওন, ভাদ, আহিন, কাতি, আঘোণ, পুহ, মাঘ, ফাগুন আৰু চ'তৰ অন্যতম। বহাগত ৩১ দিন থাকে। ১ ব'হাগ হ'ল এই মাহৰ প্ৰথম দিন। এই দিনত অসমীয়া নববৰ্ষৰ উপলক্ষে 'মানুহ বিহু' পতা হয়।

অন্য পঞ্জিকাত ব'হাগৰ সমসাময়িক মাহ

অসমীয়া পঞ্জিকাত ব'হাগ মাহ চলি থাকোতে গ্ৰেগৰিয়ান পঞ্জিকাত এপ্ৰিল আৰু মে' হয়। ব'হাগ ১৪ বা ১৫ এপ্ৰিলত আৰম্ভ হয় আৰু মে'ৰ মধ্যলৈকে থাকে। ব'হাগ মাহ চলি থকাৰ সময়ত অন্য কিছু ভাৰতীয় হিন্দু পঞ্জিকাত চৈত্ৰ (চ্ছেইত্ৰ) মাহ চলি থাকে।

উৎসৱ পৰ্ব আদি

১ ব'হাগ : মানুহ বিহু

২ ব'হাগ : কুতুম বিহু, দেউৰী বিহু

৩ ব'হাগ : মেলা বিহু

৪ ব'হাগ : চেৰা বিহু

৭ ব'হাগ : সতীসাধনী দিৱস

৯ ব'হাগ : ধৰিত্ৰী দিৱস

১০ ব'হাগ : দামোদৰ দেৱৰ তিথি

১৩ ব'হাগ : অক্ষয় তৃতীয়া ব্ৰত

১৬ ব'হাগ : গোপাল দেৱ তিৰোভাৱ তিথি

১৮ ব'হাগ : মে' দিৱস

২৪ ব'হাগ : বুদ্ধ পূৰ্ণিমা

২৫ ব'হাগ : ৰবীন্দ্ৰনাথ ঠাকুৰৰ জন্মদিন

প্ৰাকৃতিক পৰিৱৰ্তন

ব'হাগ মাহৰ সময়ত বসন্ত ঋতু চলি থাকে। এই সময়ত অসমৰ হাবিত নানাবিধ অৰ্কিড ফুলা দেখা যায়। ইয়াৰ লগতে এই সময়ত অসমৰ মাটিত গজা আৰু ফুলা কেতেকী(ফুল), নাহৰ আৰু তগৰ ফুলো আন তিনিবিধ সুগন্ধি ফুল। প্ৰায় সকলোবোৰ গছৰে নতুন পাত ওলাই, বৰষুণ আৰম্ভ হয় আৰু বতাহৰ গতিবেগ বাঢ়ে। এই সময় চোৱাত অসমৰ হাবিত বিশেষকৈ কুলি আৰু কেতেকীৰ শুৱলা মাত শুনিবলৈ পোৱা যায়।

তথ্য সংগ্ৰহ

শ্ৰেণী:অসমীয়া মাহ
মৱাৰি

মৱাৰি হৈছে শোনা আৰু ভেণ্ডা জনগোষ্ঠীৰ আফ্ৰিকাৰ পৰম্পৰাগত ধৰ্ম অনুসাৰে সৰ্বোচ্চ স্ৰষ্টা দেৱতা। বিশ্বাস কৰা হয় যে মৱাৰিয়ে সকলো বস্তু আৰু সকলো জীৱনৰ সৃষ্টি কৰিছে আৰু সকলো তেওঁৰ ভিতৰতেই অৱস্থিত। এই দেৱতাৰ অনুসাৰীসকলৰ অধিকাংশেই মোজাম্বিক, দক্ষিণ আফ্ৰিকা আৰু জিম্বাবুৱেত বাস কৰে। মৱাৰি (মৱালি) এজন সৰ্বশক্তিমান সত্তা, যিয়ে আত্মাসমূহৰ ওপৰত শাসন কৰে আৰু এই ধৰ্মৰ সৰ্বোচ্চ ঈশ্বৰ।

এই একেই দেৱতাক উত্তৰ আৰু দক্ষিণ ন্ডেবেলে জনগোষ্ঠীৰ পৰম্পৰাগত ধৰ্মত ইংখোচি বুলিও কোৱা হয়। মৱাৰিৰ পূজা–আৰাধনা প্ৰাচীন ৰজা মোনোমোটাপাৰ যুগৰ পৰাই চলি আহিছে, যি মুটাপা ৰাজ্যৰ শাসক আছিল আৰু জাম্বেজি নদীৰ কাষত এই ৰাজ্য অৱস্থিত আছিল।

শব্দমূল

শোনা ভাষাত “মৱাৰি” শব্দৰ অৰ্থ হৈছে সৃষ্টিৰ আঁৰত থকা শক্তি। এই শব্দটো ধৰ্মীয় পৰিপ্ৰেক্ষিতত “ঈশ্বৰ” অৰ্থত ব্যৱহাৰ কৰা হয়। খ্ৰীষ্টান মিছনেৰীসকলে বাইবেল শোনা ভাষালৈ অনুবাদ কৰাৰ সময়ত “God” শব্দৰ ঠাইত “মৱাৰি” শব্দ ব্যৱহাৰ কৰাৰ ফলতেই এই শব্দটো অধিক বিস্তৃতভাৱে প্ৰচলিত হয়।

ইতিহাস

মৱাৰিৰ প্ৰথম আনুষ্ঠানিক স্বীকৃতি জিম্বাবুৱে ৰাজ্যত পোৱা যায়, যাৰ অন্যতম বিখ্যাত শাসক আছিল মুটাপা ৰাজ্যৰ মোনোমোটাপা। বিশ্বাস কৰা হয় যে এই নতুন বিশ্বাস ব্যৱস্থাটো গ্ৰেট জিম্বাবুৱেত শোনা ধৰ্মৰ অংশ হিচাপে সংযোজিত হৈছিল। জিম্বাবুৱেৰ মাতোপো পাহাৰত অৱস্থিত মাতঞ্জেনি তীৰ্থস্থানত আত্মা-মাধ্যমৰ জৰিয়তে মৱাৰিক প্ৰায়ে আহ্বান কৰা হৈছিল।

১৮৯০ চনত খ্ৰীষ্টান মিছনেৰীসকলে বাইবেল শোনা ভাষালৈ অনুবাদ আৰম্ভ কৰে। তেওঁলোকে বাইবেলৰ ঈশ্বৰক “মৱাৰি” বুলি অনুবাদ কৰিছিল। ড’ৰা ৰুডো ম্বুৱায়েসাংগোৱে ইয়াক শোনা ধৰ্মৰ ওপৰত এক ধৰ্মীয় দখল বুলি উল্লেখ কৰিছে।

বৈশিষ্ট্য

মৱাৰিক দয়ালু আৰু প্ৰেমময় ঈশ্বৰ হিচাপে দেখা যায়। তেওঁ কেৱল সৃষ্টিৰ ঈশ্বৰ নহয়, ভূমিৰ উৰ্বৰত্ব আৰু বৰষুণৰ আশীৰ্বাদৰো ঈশ্বৰ। ভ্ৰমণৰ ভাগ্যৰ পৰা আৰম্ভ কৰি সামাজিক আৰু ৰাজনৈতিক ঘটনালৈকে সকলো ক্ষেত্ৰত মৱাৰিৰ প্ৰভাৱ আছে বুলি বিশ্বাস কৰা হয়। যদিও শোনা আৰু ন্ডেবেলে জনগোষ্ঠীয়ে মৱাৰিক পোনপটীয়াকৈ প্ৰাৰ্থনা কৰে, তথাপি আত্মা-মাধ্যমৰ ব্যৱহাৰো বহুলভাৱে প্ৰচলিত।

যদিও মিছনেৰীসকলৰ বাইবেল অনুবাদত মৱাৰিক পুৰুষ ৰূপত দেখুওৱা হৈছিল, শোনা জনগোষ্ঠীয়ে মৱাৰিক লিংগহীন সত্তা হিচাপেই বুজে।

মৱাৰি সম্পৰ্কীয় মৌখিক পৰম্পৰা

শোনা জনগোষ্ঠীৰ বিশ্বাস অনুসাৰে, আত্মা-মাধ্যমৰ নিয়ম অনুসৰণ নকৰাকৈ কোনো ব্যক্তিৰ মৱাৰিক পোনপটীয়াকৈ আহ্বান কৰাৰ অধিকাৰ নাছিল। উত্তৰ জিম্বাবুৱেত মৱাৰিৰ সৈতে আত্মাসমূহৰ জৰিয়তে যোগাযোগ কৰা হৈছিল, আন অঞ্চলত তেওঁ মানুহৰ সৈতে ওৰাকলৰ জৰিয়তে কথা পাতিছিল।

এই নিয়ম উলংঘন কৰিলে কুষ্ঠ ৰোগ হ’ব পাৰে বুলি বিশ্বাস কৰা হৈছিল, কিয়নো মৱাৰিক অজানা, অবৰ্ণনীয় আৰু পবিত্ৰ সত্তা বুলি গণ্য কৰা হৈছিল।

টোকা

উৎস

শ্ৰেণী:আফ্ৰিকাৰ উপাস্য দেৱতা
বিদুৰভাই (চলচ্চিত্ৰ)

বিদুৰভাই (ইংৰাজী: Bidurbhai) হৈছে ২০২৪ চনত মুক্তি লাভ কৰা সুব্ৰত কাকতিৰ দ্বাৰা পৰিচালিত এখন কমেডি-ড্ৰামা প্ৰকাৰৰ অসমীয়া চলচ্চিত্ৰ। ছবিখনত চুমকি কছাৰী, ত্ৰৈলোক্য বৰুৱা, বলিন বৰা, উদ্দীপনা বৰা, হীৰক জ্যোতি বৰদলৈ, শৰ্মিষ্ঠা দাস, পংকজ মহন্তকে ধৰি ভালেসংখ্যক অভিনয়-শিল্পীয়ে অভিনয় কৰিছে ৷ ছবিখনত ২০২১ চনত মুক্তিলাভ কৰা একেনামৰ ৱেব ছিৰিজৰেই পৰিৱৰ্ধিত এক নতুন কাহিনীৰ চিনেমেটিক উপস্থাপন বুলি বিবেচনা কৰিব পাৰি ৷ ছবিখনে মুক্তিৰ মাত্ৰ কেইটামান দিনৰ ভিতৰতে ৫ কোটিতকৈ অধিক ব্যৱসায় কৰে ৷

কাহিনী

'বিদুৰভাই'ৰ চলচ্চিত্ৰৰ কাহিনীয়ে ২০২১ চনত মুক্তিলাভ কৰা একে নামৰ ৱেব ছিৰিজৰ পৰৱৰ্তী পৰ্যায়ৰ কাহিনীটোকে অনুসৰণ কৰে৷ সাঁচি গছ বিক্ৰী কৰি সহজলভ্য ধন ঘটা চাৰিজন বন্ধু ক্ৰমে দীপ, বলিন, নিতু আৰু উজ্জ্বলৰ পৰৱৰ্তী সময়ৰ জীৱনক কাহিনীটোত দেখুওৱা হৈছে৷ সঠিক জীৱিকাৰ সন্ধান আৰু পৰ্যাপ্ত পৰিমাণৰ ধন আহৰণ-এই দুটা উদ্দেশ্য লৈয়েই চাৰিওজন বন্ধুৱে তেওঁলোকৰ পৰৱৰ্তী পৰিকল্পনা এটা প্ৰস্তুত কৰে৷ এই পৰিকল্পনাৰ ফলস্বৰূপে তেওঁলোকে স্থানীয় বিধায়কৰ কাষ চাপে৷ কাহিনীয়ে এক নতুন মোৰ লয় আৰু তেওঁলোকৰ পৰিকল্পনাও সলাবলগীয়া হয়৷ কাহিনীটোৱে চৰকাৰী স্বাস্থ্য-খণ্ডকে সাঙুৰি একাধিক খণ্ডৰ দুৰ্বল দিশ উন্মোচন কৰিবলৈ চেষ্টা কৰে৷

কলা-কুশলী

অভিনয়ত

চুমকি কছাৰী (কুসুম)
ত্ৰৈলোক্য বৰুৱা (দীপ)
বলিন বৰা (বলিন)
উদ্দীপনা বৰা (পূৰ্ণিমাৰ চৰিত্ৰত)
হীৰক জ্যোতি বৰদলৈ(ডায়মণ্ড চলিহাৰ চৰিত্ৰত)
শৰ্মিষ্ঠা দাস (মিনতিৰ চৰিত্ৰত)
নিতু খনিকৰ (নিতুৰ চৰিত্ৰত)
পংকজ মহন্ত (পৱন বৰদলৈৰ চৰিত্ৰত)
স্নিগ্ধা ফুকন (গীতালিৰ চৰিত্ৰত)
উজ্জ্বল ৰাজখোৱা (উজ্জ্বলৰ চৰিত্ৰত)

আন কুশলীসকল

কলা-নিৰ্দেশনা : মণ্টু গোঁহাই
সাজ-সজ্জা ; জুৰি কলিতা
ৰূপসজ্জা : ৰূপজ্যোতি দত্ত আৰু বিজিয়েতা পাটগিৰি
ভিজুৱেল এফেক্টছ : মুকথাং মাছাহাৰী

মুক্তি

'বিদুৰভাই' ছবিখনে ২০২৪ চনৰ ১৯ জুলাই তাৰিখে অসমৰ অধিকাংশ ছবিগৃহতে মুক্তি লাভ কৰে আৰু মুক্তিৰ প্ৰথম দিনটোত মুঠ ১৭৯ টা দৰ্শনী (Show) লাভ কৰে ৷ প্ৰথম তিনিটা দিনত ছবিখনে ১.২৪ কোটি টকা উপাৰ্জন কৰিবলৈ সক্ষম হয় ৷ পৰৱৰ্তী সময়ত ছবিখনে বৰ্হিৰাজ্যৰ বেংগালুৰুকে ধৰি কেইখনমান চহৰত মুক্তি লাভ কৰে আৰু ইয়াৰ ফলত ছবিখনে দেশৰ ২৪৯ টা দৰ্শনী (Show) লাভ কৰে ৷

তথ্যসূত্ৰ

বাহ্যিক সংযোগ

বিদুৰভাইৰ আনুষ্ঠানিক ট্ৰেইলাৰ

শ্ৰেণী:অসমীয়া চলচ্চিত্ৰ
শ্ৰেণী:চলচ্চিত্ৰ
শ্ৰেণী:২০২৪ বৰ্ষৰ চলচ্চিত্ৰ
চাবজাং

চাবজাং নৃত্য হৈছে উত্তৰ কাছাৰ পাহাৰ অঞ্চলত বসবাস কৰা জয়ন্তীয়াসকলে পালন কৰা বিভিন্ন কৃষিভিত্তিক উৎসৱৰ সৈতে জড়িত এটি উল্লেখযোগ্য নৃত্য। এই নৃত্যত গাভৰুসকলে মুগাৰ মেখেলা আৰু আঁঠু পৰ্যন্ত বিস্তৃত দীঘল বগা চোলা পিন্ধি মূৰটো ঢকাকৈ একোখন বগা কাপোৰ মাৰি লয়। তেওঁলোকৰ ডিঙিত একোডাল ডাঙৰ মণি-মালা থাকে। প্ৰত্যেকজনী গাভৰুৱে নৃত্যৰ লগতে দুয়োহাতেৰে একোখন বাঁহৰ ডলা লৈ ধান বা শস্য জাৰাৰ আংগিক অভিনয় প্ৰদৰ্শন কৰে। তেওঁলোকে গীত গায় আৰু গীতৰ লগে লগে নাচৰ ভংগীও প্ৰদৰ্শন কৰে। এই নৃত্যত কেৱল ঢোল বাদ্যযন্ত্ৰহে সংগত কৰা হয়। নৃত্য বৃত্তাকাৰে প্ৰদৰ্শন কৰা হয়।

প্ৰসংগ পুথি

শ্ৰেণী:নৃত্য
ঈদ মোবাৰক

ঈদ মোবাৰক – মুছলমানসকলৰ এক ঐতিহ্যবাহী শুভেচ্ছা বাক্য, যাক মুছলমানসকলে ঈদ-উল-ফিতৰ আৰু ঈদ-উল-আজহাত পৰস্পৰে পৰস্পৰক কৈ শুভেচ্ছা জনায়। ঈদ শব্দৰ অৰ্থ হৈছে আনন্দ বা উদ্‌যাপন আৰু মোবাৰক শব্দৰ অৰ্থ কল্যাণময়, অৰ্থাৎ ঈদ মোবাৰক শব্দৰ অৰ্থ হৈছে ঈদ বা আনন্দ উদ্‌যাপন কল্যাণময় হওক। কোনো ৰাষ্ট্ৰত এই শুভেচ্ছা বিনিময় এটা সাংস্কৃতিক ঐতিহ্য আৰু কোনো ধৰ্মীয় বাধ্যবাধকতাৰ অংশ নহয়। তথাপি, এই শুভেচ্ছা বাণী মাত্ৰ এই দুই মুছলিম উৎসৱৰ সময়ত ব্যৱহৃত হয়৷

আঞ্চলিক বৈচিত্ৰ্য

মুছলিম বিশ্বত ঈদ-উল-আযহা ও ঈদ-উল-ফিতৰৰ শুভেচ্ছা জনোৱাৰ বাবে অন্যান্য আৰু বহু শুভেচ্ছা বাক্য আছে। ঈদ-উল-ফিতৰত নবী মহম্মদ সাহাবী সকলৰ সৈতে সাক্ষাৎকাৰৰ সময়ত এজনে আনজনক কৈছিল, "তাকাব্বাল্লাহু মিন্না ওয়া মিনকুম" (আল্লাহ আমাৰ ও আপোনালোকৰ পক্ষৰ পৰা কবুল কৰক)। মুছলিম বিশ্ব ব্যাপি ঈদ শুভেচ্ছা বিনিময়ত বহু বৈচিত্ৰ্য বিদ্যমান।

তথ্যসূত্ৰ

শ্ৰেণী:ইছলাম ধৰ্ম
শ্ৰেণী:শুভেচ্ছা
শ্ৰেণী:ধৰ্মীয় দিৱস
ফৈজ আহমদ ফৈজ

ফৈজ আহমদ ফৈজ (; ১৩ ফেব্ৰুৱাৰী ১৯১১ – ২০ নৱেম্বৰ ১৯৮৪) এগৰাকী পাকিস্তানী কবি আৰু পাঞ্জাৱী আৰু উৰ্দু সাহিত্যৰ সাহিত্যকাৰ। ফৈজ তেওঁৰ সময়ৰ আটাইতকৈ প্ৰসিদ্ধ, জনপ্ৰিয় আৰু প্ৰভাৱশালী উৰ্দু লেখকসকলৰ মাজৰ এগৰাকী আছিল। তেওঁৰ কাম আৰু ধাৰণাসমূহ আজিও পাকিস্তানকে ধৰি অন্যান্য ঠাইত ব্যাপকভাৱে প্ৰভাৱশালী হৈ আছে। কেৱল এগাৰাকী সাহিত্যকাৰেই নহয়; ফৈজ আছিল একাধাৰে এগৰকী শিক্ষক, সামৰিক বিষয়া, সাংবাদিক, ট্ৰেড ইউনিয়নিষ্ট তথা সম্প্ৰচাৰক (ব্ৰডকাষ্টাৰ)।

সংক্ষিপ্ত জীৱনী

ব্ৰিটিছৰ শাসনকালত পঞ্জাৱ প্ৰভিনেন্সৰ শিয়ালকোটত ফৈজৰ জন্ম হৈছিল। তেওঁ লাহোৰ চৰকাৰী কলেজ আৰু অৰিয়েণ্টেল কলেজত পঢ়া-শুনা কৰিছিল আৰু ব্ৰিটিছ সামৰিক বাহিনীত কাম কৰিছিল। ভাৰত-পাকিস্তান বিভাজনৰ পাছত ফৈজে পাকিস্তান টাইমচ্‌ নামে এখন ইংৰাজী কাকত আৰু ইমৰ’জ নামে এখন উৰ্দু কাকতৰ সম্পাদক হিচাপে কাৰ্যনিৰ্বাহ কৰিছিল। ৰাৱলপিণ্ডি ষড়যন্ত্ৰৰ অভিযুক্ত হিচাপে ১৯৫১ চনত গ্ৰেপ্তাৰ আৰু কাৰাবাস হোৱাৰ আগতে তেওঁ পাকিস্তান কমিউনিষ্ট পাৰ্টিৰ এগৰাকী শীৰ্ষস্থানীয় নেতা আছিল। লিয়াকট আলি চৰকাৰক ওফৰাই বাওঁপন্থী ছোভিয়েট সমৰ্থনকাৰী চৰকাৰ স্থাপনেই আছিল ৰাৱলপিণ্ডি ষড়যন্ত্ৰৰ মূল উদ্দেশ্য।

চাৰি বছৰ কাৰাগাৰত থকাৰ পিছত ফৈজে মুক্তি লাভ কৰে আৰু দেশৰপৰা স্ব-নিৰ্বাসন গ্ৰহণ কৰে। এই সময়ছোৱা তেওঁ মস্কো আৰু লণ্ডনত অতিবাহিত কৰে আৰু প্ৰগতিশীল লেখক আন্দোলনৰ এগৰাকী উল্লেখযোগ্য সদস্য ৰূপে পৰিগণিত হয়। আয়ুব খান চৰকাৰৰ পতন আৰু বাংলাদেশৰ পৃথকীকৰণৰ পিছত, তেওঁ জুলফিকৰ আলি ভুট্টোৰ সহায়ক হিচাপে কাম কৰিছিল, কিন্তু জিয়া উল-হকৰ হাতত ভুট্টোৰ মৃত্যুদণ্ডৰ পিছত নিজকে পুনৰ বৈৰুতলৈ নিৰ্বাসিত কৰে। সমালোচকসকলে উল্লেখ কৰিছে যে, মুহম্মদ ইকবালে এৰি যোৱা মাৰ্ক্সবাদৰ ধাৰণাসমূহ ফৈজে বুটলি লৈছিল আৰু ইয়াক মুছলমানসকলৰ সেইটো যুৱ প্ৰজন্মলৈ প্ৰেৰণ কৰিছিল; যাক পৰিৱৰ্তনৰ বাবে অধিক মুক্ত আৰু সমতাবাদৰ প্ৰতি অধিক নমনীয় বুলি গণ্য কৰা হৈছিল আৰু যি দৰিদ্ৰসকলৰ বাবে অধিক চিন্তিত আছিল। সাহিত্য সমালোচক ফতেহ মহম্মদ মালিকে এইবুলি যুক্তি দাঙি ধৰিছে যে, যদিও প্ৰথমতে ফৈজ এজন ধৰ্মনিৰপেক্ষ মাৰ্ক্সবাদী আছিল, জীৱন আগবাঢ়ি যোৱাৰ লগে লগে তেওঁ ইছলামিক সমাজবাদৰ সদস্য হৈছিল; কিয়নো তেওঁৰ কবিতাবোৰে বছৰ বছৰ ধৰি ধৰ্মীয় সুৰ এটা ধৰি ৰাখিছিল, ইয়াকো ক’ব পাৰি যে, ইৰানী বিপ্লৱক সমৰ্থন কৰা ফৈজে এক ইছলামিক বিপ্লৱৰো সপোন দেখিছিল।

১৯৬২ চনত ছোভিয়েট দেশে প্ৰদান কৰা লেনিন শান্তি বঁটা গ্ৰহণ কৰা ফৈজ এছিয়াৰ প্ৰথমজন কবি আছিল। তেওঁৰ নাম সাহিত্যৰ ন’বেল বঁটাৰ বাবে মনোনীত কৰা হৈছিল। ১৯৯০ চনত পাকিস্তান চৰকাৰে তেওঁক মৰণোত্তৰভাৱে দেশৰ সৰ্বোচ্চ অসামৰিক বঁটা নিচান-এ-ইমতিয়াজ প্ৰদান কৰিছিল।

তথ্যসূত্ৰ

শ্ৰেণী:কবি
শ্ৰেণী:সাহিত্যিক
শ্ৰেণী:পাকিস্তানৰ ব্যক্তি
শ্ৰেণী:মৃত ব্যক্তি
হিন্দু

হিন্দু হ’ল হিন্দু ধৰ্মৰ কিছুমান দিশৰ প্ৰতি আঁকোৱালি ল’বলৈ নিজকে সাংস্কৃতিক, জাতিগত বা ধৰ্মীয়ভাৱে গণ্য কৰা লোক। ঐতিহাসিকভাৱে এই শব্দটো ভাৰত উপমহাদেশত বসবাস কৰা লোকসকলৰ বাবে ভৌগোলিক, সাংস্কৃতিক আৰু পিছলৈ ধৰ্মীয় চিনাক্তকৰণ হিচাপেও ব্যৱহাৰ কৰা হৈছে।

উদ্ধৃতি

এই মূল্যবোধ ভিত্তিক আচৰণ আৰু সংস্কৃতি আমাৰ হিন্দুত্ব। সেয়েহে, হিন্দুত্বই আমাক একত্ৰিত কৰে।
কেশৱ বলিৰাম হেডগাৱাৰ। উৎস: দ্য ৱিক
পৃথিৱীত দুটা ধৰ্ম আছে, যিবোৰৰ আন সকলো ধৰ্মৰ বিৰুদ্ধে সুকীয়া শত্ৰুতা আছে। এই দুটা হৈছে খ্ৰীষ্টান ধৰ্ম আৰু ইছলাম ধৰ্ম। কেৱল নিজৰ ধৰ্ম পালন কৰিয়েই সন্তুষ্ট নহয়, বাকী সকলো ধৰ্ম ধ্বংস কৰিবলৈ বদ্ধপৰিকৰ। সেইবাবেই তেওঁলোকৰ লগত শান্তি স্থাপনৰ একমাত্ৰ উপায় হ’ল তেওঁলোকৰ ধৰ্মক আকোৱালি লোৱা।
ৰবীন্দ্ৰনাথ ঠাকুৰ। উৎস: sabrangindia

বাহ্যিক সংযোগ

শ্ৰেণী:হিন্দু ধৰ্ম
বাঁসুৰী স্বৰাজ

বাঁসুৰী স্বৰাজ (; জন্ম: ৩ জানুৱাৰী ১৯৮৪) এগৰাকী ভাৰতীয় উকীল আৰু ৰাজনীতিবিদ। তেওঁ নতুন দিল্লীক প্ৰতিনিধিত্ব কৰি লোকসভাৰ সদস্য হৈছে। বাঁসুৰী স্বৰাজ প্ৰাক্তন কেন্দ্ৰীয় মন্ত্ৰী সুষমা স্বৰাজ আৰু মিজোৰামৰ প্ৰাক্তন ৰাজ্যপাল স্বৰাজ কৌশলৰ কন্যা।তেওঁ ভাৰতীয় জনতা পাৰ্টিৰ সদস্য৷

শিক্ষা

বাঁসুৰী স্বৰাজে ৱাৰউইক বিশ্ববিদ্যালয় আৰু অক্সফৰ্ড বিশ্ববিদ্যালয়ৰ পৰা স্নাতক আৰু ইনাৰ টেম্পলৰ পৰা আইন বিভাগৰ বেৰিষ্টাৰ লাভ কৰে। অক্সফৰ্ডৰ ছেইণ্ট কেথেৰিন কলেজৰ পৰা অধ্যয়নত তেওঁ স্নাতকোত্তৰ ডিগ্ৰী লাভ কৰিছে।

ৰাজনৈতিক কেৰিয়াৰ

২০২৪ চনত ১৮ নং লোকসভাৰ সংসদ সদস্য হিচাপে প্ৰথম নিৰ্বাচনত স্বৰাজে তেওঁৰ নিকটতম প্ৰতিদ্বন্দ্বী প্ৰাৰ্থী সোমনাথ ভাৰতীক ৭৮,৩৭০ ভোটৰ ব্যৱধানত পৰাস্ত কৰি জয়লাভ কৰে।

তথ্যসূত্ৰ

শ্ৰেণী:ভাৰতৰ মহিলা সাংসদ
শ্ৰেণী:লোকসভাৰ সাংসদ
হেল্লাডিয়া

হেল্লাডিয়া (৫শ শতিকাত জীৱিত) এগৰাকী প্ৰাচীন ৰোমান মঞ্চ অভিনেত্ৰী আৰু নৃত্যশিল্পী আছিল।

তেওঁক পেণ্টোমাইম মঞ্চত এগৰাকী খ্যাতনামা অভিনেত্ৰী হিচাপে উল্লেখ কৰা হৈছিল। তেওঁক লৈ ৰচিত বিভিন্ন এপিগ্ৰামত তেওঁৰ অভিনয় কৌশলৰ প্ৰশংসা কৰা হৈছে। তেওঁ তেওঁৰ সময়ৰ মাজত যথেষ্ট জনপ্ৰিয় আছিল। তেওঁৰ আটাইতকৈ প্ৰসিদ্ধ চৰিত্ৰসমূহৰ ভিতৰত অন্যতম আছিল ট্ৰোজান যুদ্ধৰ পুৰুষ নায়ক হেক্টৰ, যাৰ দ্বাৰা এই কথা প্ৰতিপন্ন হয় যে প্ৰাচীন যুগত মহিলাসকলে মঞ্চত পুৰুষ চৰিত্ৰো অভিনয় কৰিছিল।

তথ্যসূত্ৰ

Jan Sewell, Clare Smout, The Palgrave Handbook of the History of Women on Stage

শ্ৰেণী:অভিনেত্ৰী
শ্ৰেণী:প্ৰাচীন অভিনেত্ৰী
হিৰণ্য কুমাৰ ভট্টাচাৰ্য্য

হিৰণ্য কুমাৰ ভট্টাচাৰ্য্য অসমৰ এগৰাকী অৱসৰপ্ৰাপ্ত আৰক্ষী উপ-মহাপৰিদৰ্শক আৰু সাহিত্যিক আছিল। ১৯৫৮ চনত ভাৰতীয় আৰক্ষী সেৱাৰ বিষয়া হিচাপে নিৰ্বাচিত হোৱা হিৰণ্য কুমাৰ ভট্টাচাৰ্য্যৰ ঐতিহাসিক অসম আন্দোলনত এক গুৰুত্বপূৰ্ণ ভূমিকা আছিল। ১৯৪৬ চনত নলবাৰীৰ গৰ্ডন স্কুলত নামভৰ্ত্তী কৰে । অষ্টম মান শ্ৰেণীত থাকোতে সহপাঠী হৰেশ্বৰ শৰ্মা , বলদেৱ শৰ্মাৰ লগ লাগি স্কুল আলোচনী উলিয়াই । ১৯৪৯ চনত উলিওৱা এই হাতে লিখা আলোচনী খনেই আছিল অসমৰ স্কুল পৰ্যায়ৰ প্ৰথম আলোচনী । যাৰ নাম ৰাখিছিল নৈবেদ্য ।

জীৱনী

হিৰণ্য কুমাৰ ভট্টাচাৰ্য্যৰ জন্ম হৈছিল ১৯৩৪ চনৰ ১ মে' তাৰিখে তেজপুৰত। তেওঁৰ পিতৃ আছিল নলবাৰীৰ সুখ্যাত সংস্কৃত পণ্ডিত মহামহোপ্যাধ্যায় প্ৰয়াত ধীৰেশ্বৰাচাৰ্য্যৰ বংশধৰ; বিশিষ্ট গল্পকাৰ, ঔপন্যাসিক, শিক্ষাবিদ দেৱেন্দ্ৰ নাথ ভট্টাচাৰ্য্য আৰু মাতৃ আছিল চন্দ্ৰপ্ৰভা দেৱী। ১৯৫২ চনত তেওঁ নলবাৰীৰ গৰ্ডন হাইস্কুলৰ পৰা জলপানিসহ প্ৰথম বিভাগত প্ৰৱেশিকা পৰীক্ষাত উত্তীৰ্ণ হৈ ১৯৫৪ চনত নলবাৰী মহাবিদ্যালয়ৰ পৰা প্ৰথম বিভাগত জলপানিসহ ইণ্টাৰমে'ডিয়েট পৰীক্ষাত উত্তীৰ্ণ হয়। ইয়াৰ পিছত তেওঁ ১৯৫৬ চনত এলাহাবাদ বিশ্ববিদ্যালয়ৰ পৰা ৰাজনীতি বিজ্ঞান বিষয়ত সৰ্বোচ্চ নম্বৰসহ প্ৰথম শ্ৰেণীৰে স্নাতক ডিগ্ৰী, আৰু ১৯৫৮ চনত প্ৰথম শ্ৰেণীৰ প্ৰথম স্থান দখল কৰি সোণৰ পদকেৰে সন্মানিত হৈ একে বিশ্ববিদ্য্যালয়ৰ পৰা স্নাতকোত্তৰ ডিগ্ৰী লাভ কৰে। ১৯৫৯ চনত তেওঁ‌ দীপিকা শৰ্মা (বৰ্তমান ভট্টাচাৰ্য্য)-ৰ সৈতে বিবাহপাশত আৱদ্ধ হয়। দ্যা আছাম ট্ৰিবিউন কাকতৰ সম্পাদক প্ৰফুল্ল গোবিন্দ বৰুৱাই এই সম্পৰ্কে এটা প্ৰবন্ধত এইদৰে লিখিছিল, “মঙলদৈৰ এটা উপ-নিৰ্বাচনৰ বাবে ভোটাৰ তালিকা পুনৰীক্ষণ কৰি তেওঁ প্ৰায় ৪০ হেজাৰ ভুৱা ভোটাৰ ধৰা পেলাইছিল, যিটোৱে গোটেই অসমত খলকনি তুলিছিল আৰু আগন্তক বিপদৰ বাবে মানুহৰ মাজত গণ জাগৰণ আনিছিল। তাৰপৰাই সকলো লোক সজাগ হ'বলৈ আৰম্ভ কৰি বিখ্যাত ছবছৰীয়া অসম আন্দোলনত পৰিণত হৈছিল।”

তথ্যসূত্ৰ

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:অসমীয়া সাহিত্যিক
শ্ৰেণী:অসমৰ আৰক্ষী বিষয়া
ফিবি কেৰী

ফিবি কেৰী (ইংৰাজী: Phoebe Cary; ৪ ছেপ্টেম্বৰ ১৮২৪ – ৩১ জুলাই ১৮৭১) এগৰাকী আমেৰিকান কবি আছিল। তেওঁ কবি এলিছ কেৰীৰ কনিষ্ঠ ভগ্নী আছিল। ১৮৪৯ চনত ভগ্নীদ্বয়ে যৌথভাৱে কবিতা প্ৰকাশ কৰিছিল আৰু পিছত দুয়োগৰাকীয়ে পৃথক পৃথক কবিতা সংকলন প্ৰকাশ কৰে। তেওঁলোকৰ মৃত্যুৰ পিছত তেওঁলোকৰ অপ্ৰকাশিত কবিতাৰ যৌথ সংকলনো প্ৰকাশ কৰা হৈছিল।

প্ৰাৰম্ভিক জীৱন

ফিবি কেৰীৰ জন্ম ১৮২৪ চনৰ ৪ ছেপ্টেম্বৰত অহাইঅ’ ৰাজ্যৰ নৰ্থ কলেজ হিলত হৈছিল। তেওঁ আৰু তেওঁৰ ভগ্নী এলিছ কেৰীয়ে চিনচিনাটিৰ ওচৰৰ ক্ল’ভাৰনুক নামৰ খেতিপথাৰত ডাঙৰ-দীঘল হৈছিল। তেওঁলোক ইউনিভাৰ্চেলিষ্ট পৰিয়ালত ডাঙৰ হৈছিল আৰু উদাৰ ৰাজনৈতিক আৰু ধৰ্মীয় মতামত পোষণ কৰিছিল।

তেওঁলোকে নিয়মীয়াকৈ বিদ্যালয়ত শিক্ষা লাভ কৰিব নোৱাৰিলে, কাৰণ ঘৰুৱা কামত সহায় কৰিবলগীয়া হৈছিল। সেয়েহে তেওঁলোক মূলতঃ স্ব-শিক্ষিত আছিল। তেওঁলোকৰ মাতৃৰ মৃত্যু হৈছিল ১৮৩৫ চনত আৰু পিছত পিতৃয়ে পুনৰ বিবাহ কৰিছিল। তেওঁলোকৰ সতিনীয়েকে তেওঁলোকৰ সাহিত্যিক আগ্ৰহৰ প্ৰতি সমৰ্থন জনোৱা নাছিল।

সাহিত্যিক জীৱন

১৮৪৮ চনত তেওঁলোকৰ কবিতা ফিমেল প’য়েটছ অৱ আমেৰিকা নামৰ সংকলনত প্ৰকাশ পাইছিল। ১৮৪৯ চনত তেওঁলোকৰ যৌথ গ্ৰন্থ প’য়েমছ অৱ এলিছ এণ্ড ফিবি কেৰী প্ৰকাশ কৰা হৈছিল।

ব্যক্তিগত জীৱন আৰু মৃত্যু

ফিবি কেৰী মহিলা অধিকাৰৰ সমৰ্থক আছিল আৰু কিছু সময়ৰ বাবে দ্য ৰিভলিউচন নামৰ সংবাদপত্ৰ সম্পাদনা কৰিছিল।

দুয়োগৰাকী ভগ্নীক নিউয়ৰ্কৰ গ্ৰীণ-উড কবৰস্থানত সমাধিস্থ কৰা হৈছিল।

গ্ৰন্থসমূহ

প’য়েমছ অৱ এলিছ এণ্ড ফিবি কেৰী (১৮৪৯)
প’য়েমছ এণ্ড পেৰ’ডিজ (১৮৫৪)
প’য়েমছ অৱ ফেইথ, হোপ, এণ্ড লাভ (১৮৬৭)
হিমছ ফৰ অল খ্ৰীষ্টিয়ানছ (১৮৬৯)
দ্য লাষ্ট প’য়েমছ অৱ এলিছ এণ্ড ফিবি কেৰী (১৮৭৩)

তথ্যসূত্ৰ

শ্ৰেণী:আমেৰিকান কবি
জাপানৰ স্বাস্থ্য

জাপানত স্বাস্থ্য সাংস্কৃতিক অনুশীলন, বিচ্ছিন্নতা আৰু সাৰ্বজনীন স্বাস্থ্যসেৱা ব্যৱস্থাকে ধৰি অইন কেইবাটাও কাৰকৰ দ্বাৰা প্ৰভাৱিত৷ মিচিগান বিশ্ববিদ্যালয় আৰু টকিঅ' বিশ্ববিদ্যালয়ৰ অধ্যাপক জন ক্ৰেইটন কেম্পবেলে ২০০৯ চনত নিউয়ৰ্ক টাইমছক জনাইছিল যে জাপানী মানুহ এই গ্ৰহটোৰ সবাতকৈ সুস্থ সমুদায়। জাপানীসকলে বছৰত প্ৰায় ১৪ বাৰ চিকিৎসকৰ ওচৰলৈ যায়, যিটো আমেৰিকানসকলৰ তুলনাত চাৰিগুণতকৈও অধিক। ২০১৩ চনত জাপানী মানুহৰ জীৱন প্ৰত্যাশা আছিল ৮৩.৩ বছৰ - যি আছিল গ্ৰহটোৰ ভিতৰতে সৰ্বোচ্চ।

২০১৪ চনত জাপানত মেদবহুলতা প্ৰায় ৩.৩% আছিল, যি আমেৰিকাৰ প্ৰায় ১০%৷ ইয়াৰ এটা অন্যতম আনুমানিক কাৰণ হৈছে জাপানী খাদ্য। জাপানত OECDত হৃদৰোগৰ হাৰ সৰ্বনিম্ন৷ আনহাতে উন্নত বিশ্বৰ ভিতৰত জাপানত ডিমেনচিয়াৰ মাত্ৰা সৰ্বনিম্ন।

আত্মহত্যা

জাপানৰ আত্মহত্যাৰ হাৰ আমেৰিকাৰ তুলনাত অধিক। Everyday Japan : Sex, Sumo, Suicide, and Statutesৰ এক পদ্ধতিগত প্ৰতিবেদন অনুসৰি বিগত বাৰটা দশক ধৰি জাপানত আত্মহত্যাৰ হাৰ বৃদ্ধি পাইছে। ১৯৯৮ চনত আত্মহত্যাৰ হাৰ বৃদ্ধি পোৱাৰ লগে লগে ই অধিক আতংকজনক হৈ পৰে আৰু ২০১১ চনলৈকে ই বিশেষভাৱে হ্ৰাস পোৱা নাছিল।

২০০৮ চনৰ জুন মাহত যোমিউৰি শ্বিম্বুনে প্ৰকাশ কৰা প্ৰতিবেদন অনুসৰি যোৱা দশকত প্ৰতি বছৰে ৩০ হাজাৰতকৈ অধিক লোকে নিজকে হত্যা কৰিছে আৰু ২০১১ চনতো একেৰাহে ১৪ বছৰ ধৰি আত্মহত্যাৰ সংখ্যা ৩০ হাজাৰৰ ঊৰ্ধলৈ গৈয়েই আছে। ২০০৬ চনত প্ৰকাশিত এক অধ্যয়নত সন্দেহ কৰা হৈছে যে ২০০৬ চনত জাপানৰ প্ৰায় ৫০ শতাংশ আত্মহত্যাৰ ক্ষেত্ৰত স্বাস্থ্যজনিত সমস্যাই এটা কাৰক আছিল। কিন্তু ২০০৭ চনৰ যোমিউৰিৰ পৰিসংখ্যা অনুসৰি নিজৰ প্ৰাণ কাঢ়ি লোৱাসকলৰ ভিতৰত ২৭৪ জন স্কুলীয়া ছাত্ৰ-ছাত্ৰীও আছিল, য’ত bullying প্ৰায়ে এক বিশেষ অনুঘটক হিচাপে বিবেচিত হৈছিল।

আত্মহত্যাৰ ক্ষেত্ৰত জাপানত বহু কাৰক বিবেচনা কৰিবলগীয়া আছে৷ বয়স বাঢ়ি অহাৰ লগে লগে জাপানত সামগ্ৰিকভাৱে আত্মহত্যাৰ হাৰ বৃদ্ধি পোৱা যেন লাগে৷ ২০০৩ চনলৈকে বিশৰ দশকৰ লোকৰ আত্মহত্যাৰ সংখ্যা প্ৰায় দহ শতাংশ, ত্ৰিশৰ দশকৰ লোকৰ আত্মহত্যাৰ সংখ্যা প্ৰায় বাৰ শতাংশ, চল্লিশ বছৰীয়া লোকৰ প্ৰায় ষোল্ল শতাংশ,পঞ্চাশৰ দশকৰ লোকৰ আত্মহত্যাৰ সংখ্যা প্ৰায় পঁচিশ শতাংশ আৰু ষাঠি বা তাতকৈ অধিক বয়সৰ লোকৰ মাজত এই প্ৰৱণতা প্ৰায় তেত্ৰিশ শতাংশ।

আত্মহত্যা এটা প্ৰাথমিক স্বাস্থ্যজনিত বিষয় যদিও জাপানী সংস্কৃতিয়ে এই কাৰ্য্যক নৈতিকভাৱে ভুল আৰু অগ্ৰহণযোগ্যতকৈ বেলেগ কিবা এটা বুলি ভাবে। দৰাচলতে ইয়ঙৰ ২০০২ চনৰ প্ৰবন্ধ অনুসৰি পৰম্পৰাগত জাপানী সংস্কৃতিয়ে আত্মহত্যাক ব্যক্তিজনৰ আনৰ প্ৰতি নৈতিক কৰ্তব্যবোধৰ বৈশিষ্ট্যপূৰ্ণ ইতিবাচক নৈতিক কাৰ্য্য হিচাপে গ্ৰহণ কৰে যিটো পৰিচালিত হয় সামাজিক প্ৰেক্ষাপটৰ দ্বাৰা। জাপান যে সামূহিকতাবাদী সংস্কৃতি, সেই কথা মনত ৰাখি সমাজৰ আন সদস্যসকলৰ প্ৰতি নৈতিক কৰ্তব্যক গুৰুত্বপূৰ্ণ হিচাপে বিবেচনা কৰা হয়। প্ৰতিজন ব্যক্তিক বৃহত্তৰ গোটৰ অংশ হিচাপে ধৰা হয়৷ সকলোকে পৃথক ব্যক্তি হিচাপে নহয়, গোটৰ সদস্য বুলি গণ্য কৰা হয়। যেতিয়া কোনো সদস্যই অনুভৱ কৰে যে নিজৰ আত্মত্যাগ কৰাটো সামগ্ৰিকভাৱে গোটটোৰ বাবে সৰ্বোৎকৃষ্ট হ’ব, তেতিয়া তেওঁলোকে আত্মহত্যাক এক কাৰ্য্যকৰী বিকল্প হিচাপে বিবেচনা কৰিবলৈ বাধ্য হয়৷ তেওঁলোকে হয়তো বিশ্বাস কৰে যে আত্মত্যাগ গোটটোৰ প্ৰতি নৈতিক কৰ্তব্য। আত্মহত্যাৰ হাৰ হ্ৰাস কৰাৰ চেষ্টাত এই বিশেষ ধাৰণাটোৱে এটা সমস্যাৰ সৃষ্টি কৰে। জাপানৰ মনোৰোগ বিশেষজ্ঞ আৰু অন্যান্য মানসিক স্বাস্থ্যৰ পেছাদাৰীসকলে আত্মহত্যাৰ হাৰ হ্ৰাস কৰাত অসুবিধাৰ সমুখীন হয়, যিহেতু আত্মহত্যাৰ কাৰ্য্যটোক সঠিক পৰিস্থিতিৰ প্ৰতি লক্ষ্য ৰাখি সম্পূৰ্ণ যুক্তিসংগত আৰু নৈতিক সিদ্ধান্ত বুলি গ্ৰহণ কৰাৰ ধাৰণা এটা জাপানত বিদ্যমান হৈ আছে।

তথ্যসূত্ৰ

শ্ৰেণী:এছিয়াৰ স্বাস্থ্য
বাংলাদেশত সুৰা

বাংলাদেশত সুৰা ব্যৱহাৰ চৰকাৰীভাৱে নিয়ন্ত্ৰিত আৰু সীমিত। বিশ্ব ব্যাংকে ২০১৫ চনত প্ৰকাশ কৰা এখন প্ৰতিবেদন অনুসৰি বাংলাদেশত বিশ্বৰ সৰ্বনিম্ন সুৰা বিক্ৰী হয়।

ইতিহাস

বৰ্তমানৰ বাংলাদেশত ১৮৮৭ চনত ৰ’বাৰ্ট ৰাছেল কেৰিউয়ে প্ৰথম ডিষ্টিলাৰী স্থাপন কৰিছিল। কোম্পানীটো আছিল Carew & Co (Bangladesh) Ltd নামৰ। ১৯৭৩ চনত বাংলাদেশ চৰকাৰে এই সংস্থাটোক ৰাষ্ট্ৰীয়কৰণ কৰে। এই ডিষ্টিলাৰীখন বাংলাদেশ চুগাৰ এণ্ড ফুড ইণ্ডাষ্ট্ৰিজ কৰ্প’ৰেচনৰ মালিকানাধীন দৰ্শনা চুগাৰ মিলৰ অংশ। এই ডিষ্টিলাৰীখনে ৰ'ম, ব্ৰেণ্ডি, জিন আৰু হুইস্কি উৎপাদন কৰে।

২০০৩ চনত বাংলাদেশ চৰকাৰে যমুনা গ্ৰুপৰ Jamuna Distillery Limited-ক সুৰা উৎপাদনৰ অনুমতি দিয়ে। ই বাংলাদেশৰ প্ৰথম বেচৰকাৰী সংস্থা হিচাপে অনুমতি লাভ কৰে, যাৰ ফলত চৰকাৰী Carew & Co (Bangladesh) Ltd-ৰ একচেটিয়া অধিকাৰ শেষ হয়। বাংলাদেশত পঞ্চতাৰকা হোটেল আৰু চৰকাৰী অনুমোদিতবাৰত সুৰা বিক্ৰী হয়। ২০০৯ চনত যমুনা গ্ৰুপে হাণ্টাৰ নামৰ স্থানীয় বিয়েৰ আৰম্ভ কৰে।

আইন

বাংলাদেশী আইনৰ অধীনত, ০.৫ শতাংশৰ ওপৰত এলক’হল থকা যিকোনো পানীয়ক “সুৰা” বুলি গণ্য কৰা হয়। বিক্ৰী, সংৰক্ষণ আৰু পৰিবহণৰ বাবে চৰকাৰী অনুমতি প্ৰয়োজন। বাংলাদেশত সুৰা পান কৰিবলৈ আইনসন্মত অনুমতি লাগে — প্ৰায় ক্ষেত্ৰত অমুছলমানক এই অনুমতি দিয়া হয়। মুছলমানসকলে চিকিৎসকৰ অনুমতি সাপেক্ষেহে অনুমতি পায়। চিকিৎসাজীত অনুমতি চিকিৎসা মহাবিদ্যালয়ৰ সহযোগী অধ্যাপক বা চিভিল চৰ্জনজনে দিব পাৰে। অনুমতি পাবলৈ ন্যূনতম বয়স ২১ বছৰ হোৱা প্ৰয়োজন। বিদেশীসকলে অনুমোদিতবাৰৰ ভিতৰত সুৰা পান কৰিবলৈ কোনো অনুমতিৰ প্ৰয়োজন নাই।

২০২২ চনত বাংলাদেশৰ স্বগৃহ মন্ত্ৰণালয়ে সুৰা নিয়ন্ত্ৰণ বিধি (Alcohol Control Rules) প্ৰৱৰ্তন কৰে, যাৰ মাধ্যমেৰে বিক্ৰী, সংৰক্ষণ, উৎপাদন, প্ৰক্ৰিয়াকৰণ আৰু খৰচ নিয়ন্ত্ৰণ কৰা হয়। এই বিধিসমূহৰ অন্তৰ্ভুক্ত — বিক্ৰীৰ ন্যূনতম বয়স ২১ বছৰ, অনুমতি আৰু নবীকৰণৰ মাচুল বৃদ্ধি, সকলো সুৰা বটলত স্বাস্থ্য সতৰ্কীকৰণ চিহ্ন, বিপণন সীমাবদ্ধতা আৰু ব্যৱহাৰৰ বাবে অনুমতিৰ প্ৰয়োজন।

তথ্যসূত্ৰ

শ্ৰেণী:বাংলাদেশ
শ্ৰেণী:সুৰা
শ্ৰেণী:বাংলাদেশৰ সংস্কৃতি
কৌৰৱ

কৌৰৱ মহাভাৰতৰ চৰিত্ৰ বিশেষ। কৌৰৱ শব্দৰ উৎপত্তি কুৰু শব্দৰ পৰা আহিছে। হস্তিনাপুৰৰ সম্ৰাট ধৃতৰাষ্ট্ৰৰ এশ সন্তানক একেলগে কৌৰৱ বুলি কোৱা হয়। দুৰ্যোধন কৌৰৱৰ জেষ্ঠ ভাতৃ আৰু দুঃশলা কনিষ্ঠ ভগ্নী।

কৌৰৱৰ পিতৃ-মাতৃ

হস্তিনাপুৰৰ সম্ৰাট ধৃতৰাষ্ট্ৰ তথা গান্ধাৰৰ ৰাজকুমাৰী গান্ধাৰী কৌৰৱৰ পিতৃ মাতৃ।

কৌৰৱৰ জন্ম বৃত্তান্ত

মহাভাৰতৰ মতে গান্ধাৰিয়ে কুন্তিৰ আগতে সন্তান জন্ম হোৱাৰ দুখতে তেওৰ সন্তান ৰজা নহ'ব বুলি দুখতে গৰ্ভ নষ্ট কৰাৰ চেষ্টা কৰে, কিন্তু ব্যাসদেৱে আহি গৰ্ভধাৰণ কৰা মাংসপিণ্ড এশটা ঘিঁউৰ পাত্ৰত ৰাখি দিয়ে য'ৰ পৰা এশ সন্তানৰ জন্ম হয়।

শ্ৰেণী:মহাভাৰতৰ চৰিত্ৰ
আক্কাই পদ্মশালী

আক্কাই পদ্মশালী এগৰাকী ভাৰতীয় ট্ৰান্সজেণ্ডাৰ অধিকাৰ কৰ্মী, প্ৰেৰণা মূলক বক্তা আৰু গায়িকা। ট্ৰান্সজেণ্ডাৰ অধিকাৰ ক্ষেত্ৰত কৰা কামৰ বাবে তেওঁ কৰ্ণাটক ৰাজ্যৰ দ্বিতীয় সৰ্বোচ্চ অসামৰিক সন্মান ৰাজ্যোৎসৱ পুৰস্কাৰ লাভ কৰিছে। লগতে তেওঁ Indian Virtual University for Peace and Education-ৰ পৰা মানপত্ৰ লাভ কৰে। তেওঁ কৰ্ণাটকত বিবাহ পঞ্জীয়ন কৰা প্ৰথম ট্ৰান্সজেণ্ডাৰ ব্যক্তি।

প্ৰাৰম্ভিক জীৱন আৰু কেৰিয়াৰ

পদ্মশালী বাংগালোৰৰ বাসিন্দা। তেওঁৰ পিতৃ বায়ুসেনাত আছিল আৰু মাতৃ এগৰাকী গৃহিনী। পদ্মশালীয়ে তেওঁক জন্মগতভাৱে প্ৰদান কৰা পুৰুষ লিংগ ভূমিকা পালন কৰিবলৈ সাধ্যমান চেষ্টা কৰিছিল, যাৰ ফলস্বৰূপে ১২ বছৰ বয়সত তেওঁ আত্মহত্যাৰ চেষ্টাও কৰিছিল। লাহে লাহে তেওঁ নিজৰ ভাতৃৰ ওচৰত নিজৰ লিংগ পৰিচয় প্ৰকাশ কৰে। স্কুললৈ যোৱাৰ সময়ত তেওঁ বাংগালোৰৰ কাব্বন পাৰ্কৰ ওচৰত ট্ৰান্স মহিলাসকলক দেখিছিল আৰু তেওঁলোকৰ দৰে হ’ব বিচাৰিছিল। এটা সাক্ষাৎকাৰত তেওঁ উল্লেখ কৰিছিল যে প্ৰতিবাৰেই তেওঁ ভনীয়েকৰ কাপোৰ পিন্ধিলে বা ছোৱালীৰ সৈতে খেলিলে মাক-দেউতাকে কেনেকৈ খং কৰিছিল আৰু গালি পাৰিছিল, যাৰ ফলত তেওঁৰ শৈশৱটো খুবেই বিভ্ৰান্তিকৰ হৈ পৰিছিল।

তেওঁ দেশৰ ভিতৰত প্ৰথমগৰাকী ট্ৰান্সজেণ্ডাৰ ব্যক্তি যিয়ে লিংগ 'মহিলা' হিচাপে উল্লেখ কৰি ড্ৰাইভিং লাইচেন্স লাভ কৰিছিল। পদ্মশালীক ভাৰতৰ ৰাষ্ট্ৰপতিয়ে ভাৰতৰ মুখ্য ন্যায়াধীশৰ শপত গ্ৰহণ অনুষ্ঠানত উপস্থিত থাকিবলৈও আমন্ত্ৰণ জনাইছিল। তেওঁ তেওঁৰ দীৰ্ঘদিনীয়া সংগী বাসুৰ সৈতে বিবাহপাশত আৱদ্ধ হৈছে, যি এগৰাকী ট্ৰান্স পুৰুষ। পদ্মশালী কৰ্ণাটকৰ প্ৰথমগৰাকী ট্ৰান্সজেণ্ডাৰ ব্যক্তি যিয়ে কৰ্ণাটকত নিজৰ বিবাহ পঞ্জীয়ন কৰিছে।

সক্ৰিয়তা

পদ্মশালীয়ে বাংগালোৰৰ এলজিবিটি (LGBT) অধিকাৰ গোট 'সংগম'ত নিজৰ সক্ৰিয়তাৰ কেৰিয়াৰ আৰম্ভ কৰিছিল, য'ত তেওঁ আৰু বহু লোকক অনুপ্ৰাণিত কৰিবলৈ উৎসাহিত হৈছিল। তেতিয়াৰে পৰা তেওঁ ট্ৰান্সজেণ্ডাৰ ব্যক্তিৰ লগতে যৌন সংখ্যালঘুসকলৰ মৰ্যাদা আৰু অধিকাৰ সুনিশ্চিত কৰাৰ বাবে যুঁজ দি আহিছে। তেওঁ অনুভৱ কৰিছিল যে ভাৰতীয় দণ্ডবিধিৰ ৩৭৭ ধাৰাৰ দৰে কঠোৰ আইন বাতিল কৰা উচিত, কাৰণ এই আইনৰ অধীনত আৰক্ষীয়ে তেওঁক কেইবাবাৰো দুৰ্ব্যৱহাৰ আৰু উলংঘন কৰিছিল। কেইবাটাও ঘটনাত আৰক্ষীয়ে ট্ৰান্সজেণ্ডাৰ ব্যক্তিসকলক যৌন সম্পৰ্কৰ বাবে বাধ্য কৰিছিল অথবা তেওঁলোকক ভাবুকি, বদনাম বা দুৰ্ব্যৱহাৰ কৰিছিল। তেওঁ শিশু, মহিলা আৰু যৌন সংখ্যালঘুসকলৰ অধিকাৰৰ হকে কাম কৰিবলৈ 'অণ্ডেডে' নামৰ এটা মানৱ অধিকাৰ সংস্থা প্ৰতিষ্ঠা কৰিছিল। তেওঁ কেন্দ্ৰৰ প্ৰস্তাৱিত ট্ৰান্সজেণ্ডাৰ ব্যক্তি (অধিকাৰ সুৰক্ষা) বিধেয়ক ২০১৭-ৰ বিৰোধিতা কৰিছিল। এটা সাক্ষাৎকাৰত পদ্মশালীয়ে কৈছিল যে তেওঁ নিজক ট্ৰান্স মহিলা নহয়, বৰঞ্চ এগৰাকী মহিলা বুলি অভিহিত কৰাটোহে পছন্দ কৰিব।

পদ্মশালীয়ে বাংগালোৰৰ 'জেণ্ট্ৰিফিকেচন' বা নগৰীয় নবীকৰণে যৌন কৰ্মী আৰু এলজিবিটি সম্প্ৰদায়ৰ ওপৰত পেলোৱা প্ৰভাৱৰ বিষয়ে সৰৱ হৈ আহিছে, বিশেষকৈ বৰ্ধিত মূল্য, অপৰাধীকৰণ আৰু কাব্বন পাৰ্কৰ দৰে ৰাজহুৱা স্থানত প্ৰৱেশ নিষিদ্ধ কৰাৰ বিৰুদ্ধে তেওঁ মাত মাতি আহিছে।

প্ৰকাশনা

A small step in a long journey: a memoir — আক্কাই পদ্মশালী; গৌৰী বিজয়কুমাৰৰ সৈতে। নতুন দিল্লী : Zubaan, ২০২২।

তথ্যসূত্ৰ

শ্ৰেণী:ভাৰতীয় ট্ৰান্সজেণ্ডাৰ মহিলা
লচ এঞ্জেলচ

লচ এঞ্জেলচ হৈছে আমেৰিকা যুক্তৰাষ্ট্ৰৰ কেলিফৰ্নিয়া ৰাজ্যৰ আটাইতকৈ ডাঙৰ মহানগৰ আৰু আমেৰিকা যুক্তৰাষ্ট্ৰৰ দ্বিতীয় সৰ্বাধিক জনবহুল চহৰ। ই বিশ্বৰ অন্যতম সাংস্কৃতিক, বাণিজ্যিক আৰু বিনোদনৰ কেন্দ্ৰ হিচাপে পৰিগণিত হৈছে।

ভৌগোলিক অৱস্থান

লচ এঞ্জেলচ কেলিফৰ্নিয়াৰ দক্ষিণ অংশত অৱস্থিত আৰু প্ৰায় ১,৩০২ বৰ্গ কিলোমিটাৰ এলেকাত বিস্তৃত। মহানগৰখন পচিফিক মহাসাগৰলৈ ওচৰলৈ আছে।

জনসংখ্যা

২০২৩ চনৰ তথ্য অনুসৰি, লচ এঞ্জেলচত প্ৰায় ৩.৯ মিলিয়ন লোক বাস কৰে। ই আমেৰিকা যুক্তৰাষ্ট্ৰৰ দ্বিতীয় সৰ্বাধিক জনবহুল মহানগৰ।

ইতিহাস

লচ এঞ্জেলচ ১৭৮১ চনত স্পেনীয় ঔপনিবেশিকসকলে প্ৰতিষ্ঠা কৰিছিল আৰু তাৰ পিছত আমেৰিকা যুক্তৰাষ্ট্ৰৰ এটা গুৰুত্বপূৰ্ণ মহানগৰ হিচাপে বিকাশ লাভ কৰিছিল।

সংস্কৃতি আৰু বিনোদন

লচ এঞ্জেলচ বিশ্ববিখ্যাত হলিউডৰ গৃহ আৰু বিনোদন শিল্পৰ কেন্দ্ৰ। ইয়াত বহু মিউজিয়াম, থিয়েটাৰ আৰু সাংস্কৃতিক অনুষ্ঠান অনুষ্ঠিত হয়্

অৰ্থনীতি

লচ এঞ্জেলচ হৈছে আমেৰিকা যুক্তৰাষ্ট্ৰৰ অন্যতম বৃহৎ বাণিজ্যিক কেন্দ্ৰ। ই পৰ্যটন, বিনোদন, প্ৰযুক্তি আৰু বাণিজ্যৰ ক্ষেত্ৰত গুৰুত্বপূৰ্ণ।

উল্লেখযোগ্য তথ্য

দেশ: আমেৰিকা যুক্তৰাষ্ট্ৰ
ৰাজ্য: কেলিফৰ্নিয়া
প্ৰতিষ্ঠা: ৪ ছেপ্টেম্বৰ ১৭৮১
জনসংখ্যা: প্ৰায় ৩.৯ মিলিয়ন (২০২৩)
এলাকা: ১,৩০২ বৰ্গ কিলোমিটাৰ
সময় অঞ্চল: UTC−৮ (PST)

তথ্যসূত্ৰ

শ্ৰেণী:নগৰ-মহানগৰ
শ্ৰেণী:ভূগোল